Zníženie skutočnej spotreby tepla na vykurovanie je iba jedným z priaznivých účinkov zateplenia obvodového plášťa ako súčasti významnej obnovy budovy. Každé zníženie teploty vnútorného vzduchu v miestnostiach budovy pri zachovaní jej pôvodného stavu prináša so sebou zvýraznenie vplyvu tepelných mostov a vznik hygienických nedostatkov – plesní. Samotný zásah do vykurovacieho systému nie je riešením problémov stavebných konštrukcií panelových, ale aj tehlových domov. Riešením nie je ani zabudovanie kvalitných otvorových výplní. Najvhodnejšia je významná obnova bytových domov. Podľa vyhlášky MDVRR SR. č. 364/2012 Z. z. v znení neskorších predpisov v súlade s normou STN 73 0540-2 sa od 1.1.2016 požaduje výstavba v ultranízkoenegetickej úrovni výstavby, ktorá sa má dosiahnuť aj pri obnove existujúcich budov, ak je to technicky, energeticky a ekonomicky možné. Nové požiadavky budú platiť od 1.1.2021 na budovy s takmer nulovou potrebou energie.